KRPZ-TN-OKAP-13-049/2024 Trenčín 20.12.2024

**SME TU PRE VÁS MILÍ SENIORI , AK VÁS OSLOVÍ PODVODNÍK DAJTE NÁM O TOM VEDIEŤ !!!**

Milí seniori, sme veľmi radi, že aj prostredníctvom našich upozornení a poučení o nástrahách podvodníkov pozitívne vplývame na Vás seniorov, nakoľko sme tento týždeň v Trenčianskom kraji nezaznamenali žiadny pokus, ani dokonaný podvod na senioroch.

Aj napriek tomu Vám chceme dať do pozornosti jeden pokus podvodu na seniorke z Trnavského kraja. Seniorke prišla SMS správa s textom: „Ahoj mami, pokazil sa mi telefón, mám nový, pošli mi na toto číslo cez Watsapp správu“. Našťastie uvedomelá dôchodkyňa sa nedala oklamať a následne si overila uvedenú skutočnosť u svojej dcéry. Táto jej samozrejme uviedla, že nemá nič s telefónom a ani nemenila telefónne číslo. Seniorka uvedenú skutočnosť nahlásila aj na známom telefónnom čísle 158, pričom v žiadnej komunikácii s podvodníkom nepokračovala. Pokus podvodu spočíval v tom, že podvodník sa cez SMS správu predstavil ako rodinný príbuzný, kde v ďalšej komunikácií by s istotou požadoval finančnú hotovosť, bankové údaje alebo by požadoval, aby seniorka klikla na neoverený odkaz. Duchaprítomná seniorka sa nedala nachytať a s chladnou hlavou si overila všetky skutočnosti.

Seniorov preto upozorňujeme, aby boli obozretní voči osobám, ktoré ich osobne či  
telefonicky kontaktujú a žiadajú od nich peniaze pod rôznymi zámienkami. Zdôrazňujeme, aby  
neodovzdávali žiadne cennosti neznámym ľuďom, nevyberali svoje úspory pre cudzie osoby,  
príp. nerealizovali finančné transakcie na čísla účtov, ktoré sú im nahlásené počas podvodného  
telefonátu a nevpúšťali cudzie osoby do svojich príbytkov. **V tejto súvislosti Vás taktiež žiadame o informovanie starších príbuzných alebo starších ľudí vo svojom okolí, aby aj oni boli informovaní o častých praktikách podvodníkov. Vo veľkej miere práve včasná informovanosť dokáže zachrániť seniorom ich ťažko ušetrené a zarobené úspory.**

**Dodržujte tieto rady a odporúčania !!!**

* Nekomunikujte s osobami, ktoré sa v telefóne vydávajú za Vášho príbuzného, lekára, vojaka, policajta, kňaza či inú osobu, ktorá od Vás žiada peniaze !
* Ihneď po telefonáte si overte, či Vás skutočne kontaktoval Váš príbuzný !
* Obratom im zavolajte, overte si skutočnosti, ktoré Vám boli oznámené v telefóne !
* Nevyhadzujte z okna peniaze a cenné predmety cudzej osobe !
* Dajte si pozor na podvodné správy ohľadom účtov, platieb a zásielok a neklikajte na podozrivé odkazy, nakoľko môžete nedopatrením poskytnúť podvodníkovi svoje bankové údaje !
* V prípade bankových prevodov a transakcií sa poraďte na pobočke Vašej banky !
* Nedôverujte prehnane zvýhodneným investičným príležitostiam !
* **V prípade akéhokoľvek podozrenia vopred kontaktujte políciu na čísle 158 !**